b"\n_START_ARTICLE_\nMonty Python\n_START_PARAGRAPH_\nMonty Python (tudi The Pythons) je britanska nadrealisti\xc4\x8dna komi\xc4\x8dna skupina, ki je ustvarila komedijo s ske\xc4\x8di Lete\xc4\x8di cirkus Montyja Pythona (angle\xc5\xa1ko Monty Python's Flying Circus), prvi\xc4\x8d predvajano 5. oktobra 1969 na BBC. V \xc5\xa1tirih sezonah predvajanja so ustvarili petin\xc5\xa1tirideset epizod. Fenomen Pythoncev se je razvil iz televizijske serije v nekaj ve\xc4\x8djega po obsegu in vplivu, vklju\xc4\x8dujo\xc4\x8d gostujo\xc4\x8de gledali\xc5\xa1ke predstave, filme, \xc5\xa1tevilne albume, knjige in muzikal. Vpliv skupine na komedijo je primerljiv z vplivom The Beatles na glasbo._NEWLINE_Serijo Lete\xc4\x8di cirkus, ki jo je v BBC predvajal med letoma 1969 in 1974, so si zamislili, napisali in izvedli \xc4\x8dlanki skupine Graham Chapman, John Cleese, Terry Gilliam, Eric Idle, Terry Jones in Michael Palin. Ohlapno oblikovana kot serija ske\xc4\x8dev, toda z inovativnim pristopom toka zavesti in z Gilliamovo animacijo, je premikala meje sprejemljivega tako po slogu, kot tudi vsebini. Kot samozadostna skupina komikov, ki je pisala in izvajala ske\xc4\x8de, so imeli Pythonovci popoln ustvarjalni nadzor, kar jim je omogo\xc4\x8dalo eksperimentiranje z obliko in vsebino ter neupo\xc5\xa1tevanje pravil televizijske komedije. Njihov vpliv na britansko komedijo je o\xc4\x8diten, v Severni Ameriki pa je viden od zgodnjih epizod oddaje Saturday Night Live do novej\xc5\xa1ih nadrealisti\xc4\x8dnih trendov v televizijski komediji. V angle\xc5\xa1ki slovar je bila dodana beseda\xc2\xa0\xc2\xbbPythonesque\xc2\xab, ki se nana\xc5\xa1a na tip humorja, zna\xc4\x8dilen za skupino._NEWLINE_V anketi iz leta 2005, v kateri so britanski komiki in povezani ustvarjalci izbirali 50 najbolj\xc5\xa1ih britanskih komikov vseh \xc4\x8dasov, je Cleese dosegel drugo mesto, Idle enaindvajseto in Palin trideseto."